32
एसाव उन से मिलुसोद तयारी
1 याकूब भी तान हादी हुळदुन अदिक परमेश्वर उन दूत आऊक बंदकु सिकदुर. 2 आंदरी नोळतेला अच याकूब अंदुन, “ईद रा परमेश्वर उन दल हुन.”इदुरसाटी आव आ जागा अन हेसुर महनैम* ईटदुन.
3 आग याकूब सेईर द्‍याश दा, मतलब एदोम द्‍याश दा, तान वार्ट एसाव उन हाती तान मुंद ऊंद खबरीगोळ इक कळुदुन. 4 अदिक आव आंदरी आग्‍या कोट्‍टुन, “नान प्रभु एसाव से ईद अनेत; कि नीन दास याकूब नीन से ईद अनतान, कि ना लाबान उन मान्‍या परदेशी आगकु ईगासताका ईत्‍तीन; 5 अदिक नान हाती वस्‍ता-गोसी, गधा, मर्र-म्यांडा, अदिक दास-दासीगोळ आर अदिक ना तान प्रभु उन हाती इदुरसाटी बातणी कळीन कि नीन अनुग्रह अन नजर नान मा ईरूल.”
6 आ खबरीगोळ याकूब उन हाती वापस बंदकु अनली कुरतुर, “नाव नीन वार्ट एसाव उन हाती होगीदेव, अदिक आव भी नीन सांगुळ मुलाकात माळोर साटी नाक सौ लॉकुर सांगुळ बरेत्‍यान.” 7 आग याकूब हापाळ अंजेदुन, अदिक संकट दा बिदोदुन: अदिक ईद सोचकु, तान साथीगोळ सांगुळ, मर्र म्यांडागोळ, अदिक वस्‍ता गोसीगोळ, अदिक ऊँटगोळ भी अलग अलग माळकु येढ्‍ढ दल माळदुन, 8 कि अगर एसाव बंदकु पयला दल इक बडोद चालु माळ्‍यान, रा दुसरा दल ओळकु ऊळदोदीत.
9 बाक याकूब अंदुन, “हे यहोवा, हे नान आजा अब्राहम उन परमेश्वर, हे नान आप्‍प इसहाक उन परमेश्वर, नी रा नान से अंदिद कि तान द्‍याश अदिक जनम भूमी दा वापस होटोग, अदिक ना नींद भलाई माळाईन: 10 नी जो जो क्‍याल्‍सा तान करूणा अदिक सच्‍चाई देल तान दास इन सांगुळ माळ्‍या, कि ना जो तान छळी इक अच हुडुकु यरदन गांगा इन आप्पाटी ईळदीन, अदिक ईग नानव येढ्‍ढ दल आगेग्‍याव, नी ईत्‍ता ईत्‍ता क्‍याल्‍सा दा टु ऊंद इन भी लायक रा हैलेच. 11 नान विनती केळकु नान वार्ट एसाव उन कय देल नानी ऊळ्‍स ना रा आऊन से अंजतीन, यागलु हिंग आग बाळुल कि आव बंदकु नानी अदिक मोय इन सांगुळ चिकोरी भी कोंद कोमुल. 12 नी रा अंद्‍या, कि ना सही दा नीन भलाई माळाईन, अदिक नीन वंश इक समुद्र अन धुळाकणगोळ घाई हापाळ वाळुसाईन, जो हापाळ संख्‍या अन कारण आळुकु आगतीदील.”✡
13 आव आ दिन इन ईळ्‍ल्‍क अल्‍या ईत्‍तुन; अदिक जो येनारा आऊन हाती ईरोद अदुर दा टु तान वार्ट एसाव उक भेंट कोळोर साटी छाट्‍स छाट्‍सकु तेगदुन; 14 मतलब येढ्‍ढ सौ मर्रगोळ, अदिक ईप्‍पत व्‍हातगोळ, अदिक येढ्‍ढ सौ म्यांडागोळ, अदिक ईप्‍पत म्यांडा, 15 अदिक पाड्डागोळ सांगुळ हाल कोळावाळा तीस ऊँटनीगोळी, अदिक चालीस गोसी, अदिक हत्‍त वस्‍ता, अदिक ईप्‍पत गधागोळी अदिक अदुरव ईप्‍पत पाड्‍डा. 16 ईवरी आव झुंड माळकु, तान दासगोळी कोटकु आंदुर से अंदुन, “नान मुंद होगी; अदिक झुंडगोळ बीच दा अंतर ईटी.” 17 बाक आव दुसरा झुंडवाळा अक ईद आग्‍या कोट्‍टुन, “याग नान वार्ट एसाव नीनी सिक्‍यान, अदिक केळली कुरतान, ‘नी यार दास हुय, अदिक अंदकु आगतद, अदिक ईंदुर नीन मुंद मुंद आर, आंदुर यारोर हुळ.’ ” 18 आग अनेत, “ईव नीन दास याकूब उन हु. हे नान प्रभु एसाव, ईव भेंट नीन इक कोळोर साटी नीन हाती कळुकु आग्‍याव, अदिक आव खुद भी नाम हिंद हिंद बरेत्‍यान.” 19 याकूब ईदा मात दुसरा अदिक तिसरा अदिक आ सप्‍पा से अंदुन, जो आंदुर हिंद हिंद बरोर. हिंग अच आग्या कोट्टुन कि याग एसाव नीम इक सिकुल आग ईदा प्रकार देल आऊन से अनेतीर. 20 नीव ईद अनेतीर, “नीन वार्ट याकूब हिंद बरेत्‍यान.” यतिकी याकूब सोचदुन कि, “ईस भेंट कोटकु ना एसाव उक खुश माळ बुळाईन. ईदुर बाद्‍दा ना आऊन सांगुळ होगाईन, आग जरूर, आव नानी माफ माळ कोंडान.” 21 इदुरसाटी अद झुंड इन भेंट याकूब उन से पयला आपाटी ईळुत, अदिक आव खुद आ ईळ्लक इक ड्यारा दा ईत्तुन.
पनीएल दा याकूब उन मल्‍लयुद्ध
22 अदा ईळ्‍ल्‍की आव येद्‍दुन अदिक तान येढ्‍ढु हिंग्‍सुर, अदिक येढ्‍ढु दासीगोळ, अदिक हनुन चिकोरगोळी सांगुळ हुडुकु घाट दा टु यब्बोक गांगा अन्द आप्पाटी ईळदोदुन. 23 याकूब सप्‍पा मुंदरी गांगा अन्द आप्पाटी कळु कोंडुन. 24 अदिक याकूब अल्‍या रूकसेदुन.
ऊंद आरी अल बंदकु व्‍हातुर ताका आऊन से मल्‍लयुद्ध माळतेला ईत्‍तुन. 25 याग आ आरी नोळदुन कि आव याकूब उक हारूस सकालुन आग आव याकूब उन जांघ इन नस इक मुटदुन अदिक मल्‍लयुद्ध माळ्‍त माळ्‍त अच आऊन नस येरेत. 26 ईद आगदुर मा आ मंळसा याकूब से अंदुन, “ईग नानी होगगोळ.”
लेकीन याकूब आ मंळसा से अंदुन, “ईला. ना नीनी आगासताका होगगोळालीन, यागासताका नी नानी आशीष कोळतीदील.”
27 आग आव याकूब से केळदुन, “नींद हेसुर येन आद?”
आव अंदुन, “याकूब.”
28 आग आ मंळसा आऊन से अंदुन, “ईग टु नींद हेसुर याकूब ईला बल्‍की इस्त्राएल† ईत्‍तीत, यतिकी परमेश्वर से अदिक मंळसागोळ से मेहनत माळतेला नी जीकसेग्‍या.”✡
29 आग याकूब आ मंळसा से अंदुन, “कृपया नी नानी तान हेसुर हेळ.”
आ मंळसा उत्‍तर कोट्‍टुन, “येन माळ्‍या नान हेसुर जान्‍सकु?” अदिक आग आ मंळसा अल्‍या याकूब उक आशीष कोट्‍टुन.✡
30 आग याकूब ईद अनकु आ जागा अन हेसुर पनीएल‡ ईटदुन; “परमेश्वर उक आमने सामने नोळदुर मा भी नान जीव ऊळदोत.” 31 पनीएल इन हाती टु नळुत नळुत सूर्य उदय आगेत, अदिक आव जाँघ इन नस यरदुर देल लंगळुसतोगोन. 32 ई घटना अक याद माळतेला इस्त्राएल वंश ईंद ताका जाँघ इन पुट्‍टा अन मांसपेशी इक तिनालुर यतिकी ईदा मांसपेशी मा याकूब उक दुख आगीत. यतिकी आ मंळसा याकूब उन जाँघ इक मुटीदुन.
* 32:2 येढ्ढ दल ✡ 32:12 उत्पत्ति 22:17 † 32:28 परमेश्वर उन सांगुळ झगळा माळावाळा ✡ 32:28 उत्पत्ति 35:10 ✡ 32:29 न्यायियों 13:17-18 ‡ 32:30 परमेश्वर उन बाय